پاکستان دا توازن تے استحکام

"پاکستان ءچ طاقت دا عدم توازن سرائیکی صوبے نال مشروط ہے۔"

گالھ صرف اتنی جئیں ءِ جو اج جہڑھی پارٹی یا لیڈر پنجاب دی طاقت کو کمزور کرنْ سانگھے سرائیکی صوبے دی حمایت کریسی اوہو پاکستان دی سیاست ءچ چارہاں صوبیاں ءچ عوامی حمایت گھنسی وڈا لیڈر اکھویسی او ہُنْ بھانویں کوئی حاجی ہو وے تے بھانویں کالا چور ہو وے کیوں جو پنجاب دے موجودہ حجم، طاقت، تے نام نہاد وفاق دا گٹھ جوڑ باقی اکائیاں سندھ، بلوچستان تے پختون خواہ تے بلآخر وفاق دی موت ءے۔ ایں گٹھ جوڑ کوں وفاق ءچ بیٹھی کھلے کھاندیاں اکائیاں انجو انج تے بھانویں رل تے نہیں تروڑ سگدے جئے تئیں بنجاب دے اندروں ایسی عوامی تحریک جیڑھی اپنْی نیچر ءچ تھیسز دا اینٹی تھیسز نہ بنْدی ہو وے جیہڑی جو سرائیکی تحریک ہے لولہی لنگڑی اچھی بُری جو دال ساگ ء ایہو ءے تے بھانویں کوئی پارٹی سرائیکی صوبے دا ناں گھنے یا ناں گھنے اپنْی اپنْی بقاء وستے۔ ہُنْ ساریاں دی مجبوری ءِ۔ ایندے ءچ اسٹیبلشمنٹ دی حمائیتی پارٹیاں کوں چھوڑ تے باقی سب سرائیکی صوبے دا ناں گھنسن۔ وفاق تے وفاقی اداریاں نال یاری جہیڑیلے تُرٹی آپے سرائیکی صوبہ یاد آسی بلکہ سرائیکی صوبے دی قرار داداں اپنی اپنْی پارٹیاں ءچ منظور کراتے آپے جلسے جلوس کریسن ۔ ہنْ سرائیکی صوبہ صرف سرائیکیاں دا مسئلہ نئیں رہ گیا بلکہ طاقت دا عدم توازن درست کرنْ کیتے وفاق دا مسئلہ بنْسی۔ جیہڑی سیاسی پارٹیاں سرائیکی وسیب دے سیاسی عوامی مزاج دے قریب تر ہن یا ماضی ءچ سرائیکی وسیب جنہاں دا گھر رہ گئے انھاں واستے تاریخ دا سبھ توں شاندار موقع ء۔ ظاہر ء جو اج سرائیکی وسیب دا بچہ بچہ پیپلز پارٹی دی نویں قیادت تے لیڈرشپ توں تقاضا کریندا پئے جو تساں اساڈی سُنجانْ بنْو اساں تہاڈی سُنجانْ بنْسوں۔ ماضی نال ماضی دفن تھی گیا پرنویں نسل دے سیاسی سوالاں دا جواب 80 دے سیاسی انداز ءچ نئیں ڈتے ونج سگدے تے نہ کوئی سُنْدے اج۔ شہزاد عرفان

حوالے